CELEX: 62019TN0843
Language: sk
Date: 2019-12-12 00:00:00
Title: Vec T-843/19: Žaloba podaná 12. decembra 2019 – Correia/Európsky hospodársky a sociálny výbor

10.2.2020   
            
            
               SK
            
            
               Úradný vestník Európskej únie
            
            
               C 45/93
            
         
      Žaloba podaná 12. decembra 2019 – Correia/Európsky hospodársky a sociálny výbor
      (Vec T-843/19)
      (2020/C 45/79)
      Jazyk konania: francúzština
      
         Účastníci konania
      
      
         Žalobkyňa: Paula Correia (Woluwe-Saint-Étienne, Belgicko) (v zastúpení: L. Levi a M. Vandenbussche, avocats)
      
         Žalovaný: Európsky hospodársky a sociálny výbor
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  určil, že táto žaloba je prípustná a dôvodná,
               
            v dôsledku toho:
      
                  —
               
               
                  zrušil rozhodnutie prijaté v nezistený dátum, ktoré sa žalobkyňa dozvedela 12. apríla 2019 o jej nepovýšení/novom zaradení v roku 2019,
               
            
                  —
               
               
                  uložil nahradiť nemajetkovú ujmu ohodnotenú ex aequo et bono na 2 000 eur,
               
            
                  —
               
               
                  uložil žalovanému povinnosť nahradiť všetky trovy konania.
               
            
         Dôvody a hlavné tvrdenia
      
      Na podporu svojej žaloby, žalobkyňa uvádza štyri žalobné dôvody.
      
                  1.
               
               
                  Prvý žalobný dôvod je založený na porušení procesných záruk článku 41 Charty základných práv Európskej únie a porušení zásady zákazu diskriminácie. Žalobkyňa uvádza, že spôsob, akým Európsky hospodársky a sociálny výbor prijíma rozhodnutia o povýšení a novom zaradení dočasných zamestnancov sekretariátov skupín, a najmä sekretariátu skupiny I, porušuje procesné záruky, ktoré ponúka článok 41 Charty základných práv. To je práve prípad rozhodnutia o nepovýšení/novom zaradení žalobkyne v roku 2019 a ďalších obdobiach. Toto rozhodnutie totiž nemá žiadne odôvodnenie. V nadväznosti na to žiadny text, žiadne všeobecné rozhodnutie alebo oznámenie poskytnuté žalobkyni, alebo všeobecnejšie dočasným zamestnancom skupín, alebo skupiny I, neidentifikuje aké sú kritériá, ktoré boli vybrané a uplatnené na to, aby sa medzi dočasnými zamestnancami vybrali tí, ktorý budú povýšení alebo novo zaradení. Absencia kritérií, záruk spravodlivého zaobchádzania, informácie, odôvodnenia odporuje požiadavkám článku 41 Charty základných práv o to viac, že určití zamestnanci sekretariátov a najmä sekretariátu skupiny I majú veľmi rýchly postup v kariére a iní, podobne ako žalobkyňa, zas veľmi pomalý.
               
            
                  2.
               
               
                  Druhý žalobný dôvod je založený na porušení zásady právnej istoty. Žalobkyňa uvádza, že hoci Európsky hospodársky a sociálny výbor disponuje právomocou posúdenia na to, aby stanovil kritériá a podmienky uplatnenia článku 10 Podmienok zamestnávania ostatných zamestnancov, tieto kritériá a podmienky musia zaručovať mieru predvídateľnosti požadovanú právom Únie a najmä rešpektovať zásadu právnej istoty. Nejde však o taký prípad, pretože neexistujú kritériá umožňujúce dočasným zamestnancom dozvedieť sa ako a za akých podmienok dôjde k povýšeniu alebo novému zaradeniu s tým súvisiacim uzavretím dodatku o predĺžení pracovnej zmluvy.
               
            
                  3.
               
               
                  Tretí žalobný dôvod je založený na zjavne nesprávnom posúdení. Podľa žalobkyne preskúmanie jej hodnotiacich správ od jej posledného povýšenia v roku 2016 vedie k záveru, že rozhodnutie nepovýšiť ju v roku 2019 obsahuje zjavne nesprávne posúdenie.
               
            
                  4.
               
               
                  Štvrtý žalobný dôvod je založený na porušení povinnosti starostlivosti. Žalobkyňa zastáva názor, že jej záujmy neboli zohľadnené pri tom, keď orgán oprávnený uzatvárať pracovné zmluvy rozhodol ktorí zamestnanci budú povýšení alebo novo zaradení.